Arto   on vaatamata pidevale tegutsemisele filmis algusest peale staatiline ja valmis karakter. (Tal on isegi ajastutäpne "tegija kostüüm" kohe esimeses kaadris seljas - vabal ajal spordisaalis kannab Arto turvafirma logoga särki.) Esmapilgul on ta täiesti konfliktitu tegelane, aga filmi lõpu poole selgub, et ka tema kardab tööd, mis võib ta tulevikus matta. Kuid vähemalt esialgu  ei teadvusta ta seda endale, kuna ta ei ole mitte niivõrd luust ja lihast inimene, vaid valitsevate ideoloogiliste programmide elav salmik. Pealegi on Arto ka väga noor ja elus kogenematu võrreldes kahe teise tegelasega. Filmist selgub, et kogu tema kogemus, enne partei projektijuhi tööd, oli kommide jagamine sama partei eelmise valimiskampaania ajal. Ent arvestades Eesti äri ja poliitikamaailmas ringlevate otsustajate ehk tegijate noorust, on lapskarjeristi valimine luuseritele vastasmängijaks igati  õigustatud ja ajastu dokumendina representatiivne.